b'\n_START_ARTICLE_\nJulianeh\xc3\xb8j\n_START_PARAGRAPH_\nJulianeh\xc3\xb8j er en ombygget j\xc3\xa6ttestue ved J\xc3\xa6gerspris Slot p\xc3\xa5 Sj\xc3\xa6lland mellem Isefjord og Roskilde Fjord. Den ligger lige uden for Slotshegnet og indg\xc3\xa5r i monumentparken Mindelunden._NEWLINE_J\xc3\xa6ttestuen, som stammer fra ca. 3000 f.Kr., hed oprindelig Monses h\xc3\xb8j og V\xc3\xa6verh\xc3\xb8j og blev udgravet og st\xc3\xa6rkt ombygget i slutningen af 1700-tallet p\xc3\xa5 foranledning af Arveprins Frederik og Ove H\xc3\xb8egh-Guldberg. Man fandt menneskeknogler, en kobber- eller bronzedolk samt flintredskaber. _NEWLINE_Frederik navngav det nye monument efter sin mor enkedronning Juliane Marie. Billedhuggeren Johannes Wiedewelt omdannede 1776-89 j\xc3\xa6ttestuen til Julianeh\xc3\xb8j med mindesten for hedenske danske konger og udf\xc3\xb8rte 54 monumenter for ber\xc3\xb8mte nordm\xc3\xa6nd og danskere til den tilst\xc3\xb8dende mindelund. De skulle forvandle "den Tavse Lund ved J\xc3\xa6gerspris til et nordisk Pantheon" Mindelunden skulle v\xc3\xa6re et "peripatetisk" anl\xc3\xa6g: man skulle ved vandring fra monument til monument ihukomme de afd\xc3\xb8de fra dobbeltmonatkiet Norge-Danmark; det skulle v\xc3\xa6re en opdragende mindepark.  _NEWLINE_Den magtfulde tyske l\xc3\xa6ge og politiker Struensee var blevet henrettet 1772, og man begyndte blandt andet med dette anl\xc3\xa6g at interessere sig for den nordiske fortid.  Wiedewelt tegnede en ny indgangsportal, den tidligere \xc3\xb8stvendte indgang blev lukket, og der blev opsat en tavle i norsk marmor over den nye portal med indskriften: JULIANE-H\xc3\x98J \xe2\x80\x93 TIL DEN BEDSTE MODERS MINDE HELLIGES DETTE \xc3\x86LDGAMLE MINDESM\xc3\x86RKE FUNDET I AARET MDCCLXXVI AF ARVE-PRINDS FRIDERICH. _NEWLINE_P\xc3\xa5 selve j\xc3\xa6ttestuen blev der opsat syv mindest\xc3\xb8tter i norsk Gjelleb\xc3\xa6kmarmor med navne p\xc3\xa5 de tidlige sagnkonger: Skjold, Frode Fredegod, Dan Mykillati, Harald Hildetand, Wittekind (fra Sachsen og som tidligere med bestemthed blev anset som stamfar til Den Oldenborgske Sl\xc3\xa6gt), Harald H\xc3\xa5rfager (der samlede Norge) og Gorm den Gamle._NEWLINE_I 1782 blev en norsk runesten monteret p\xc3\xa5 toppen, den s\xc3\xa5kaldte Igijos sten,  fundet i 1781 i en grav ved g\xc3\xa5rden Stenstad i Telemark. _NEWLINE_Den ark\xc3\xa6ologiinteresserede kronprins Frederik unders\xc3\xb8gte ogs\xc3\xa5 gravh\xc3\xb8jen i april 1834. Hele monumentet blev restaureret i 1984._NEWLINE_Mindelunden i parken og skoven, Slotshegnet, udg\xc3\xb8r et nationalt kulturhistorisk monument. Anl\xc3\xa6gget omfatter j\xc3\xa6ttestuen, Julianeh\xc3\xb8j og 54 mindest\xc3\xb8tter. Scavenius kalder anl\xc3\xa6gget et hovedv\xc3\xa6rk i pr\xc3\xa6romantisk havekunst.'